Coronavirus: देश में 50 हजार के पार पहुंचा मौत का आंकड़ा, सक्रिय मामलों में आई कमी
कल्याण मंत्रालय के अनुसार, पिछले 24 घंटों (रविवार सुबह 8 बजे से सोमवार सुबह 8 बजे तक) के दौरान देश में संक्रमण से 941 मौतें हुईं, जिससे मरने वालों का आंकड़ा 50,921 हो गया।
नई दिल्ली: देश में तमाम एहतियाती कदम उठाए जाने के बावजूद भी कोरोना वायरस संक्रमण के मामले बढ़ते ही जा रहे हैं। इसके साथ ही इस घातक संक्रमण से होने वाली मौतों का आंकड़ा भी बढ़ता जा रहा है। देश में कोरोना वायरस से होने वाली मौतों की संख्या 50 हजार के पार पहुंच गई है। स्वास्थ्य और परिवार कल्याण मंत्रालय के अनुसार, पिछले 24 घंटों (रविवार सुबह 8 बजे से सोमवार सुबह 8 बजे तक) के दौरान देश में संक्रमण से 941 मौतें हुईं, जिससे मरने वालों का आंकड़ा 50,921 हो गया।मंत्रालय के अनुसार, पिछले 24 घंटों के दौरान देशभर में कोरोना वायरस के 57,982 नए पॉजिटिव मामले सामने आए हैं। इसके साथ ही देश में कोरोना वायरस के पॉजिटिव मामलों की कुल संख्या 26,47,664 हो गई है, जिसमें 6,76,900 सक्रिय मामले हैं। हालांकि, यहां गौर देने वाली बात है कि रविवार के मुकाबले सोमवार को कोरोना वायरस के एक्टिव मामलों की संख्या घटी है। इन मामलों में 544 की कमी आई है। रविवार को देश में कुल एक्टिव केस 6,77,444 थे जबकि सोमवार को यह संख्या 6,76,900 हो गई।स्वास्थ्य और परिवार कल्याण मंत्रालय के अनुसार, पिछले 24 घंटों के दौरान देशभर में 57584 लोग कोरोना वायरस के संक्रमण से ठीक हुए हैं। इसके साथ ही देश में कुल ठीक होने वाले मरीजों की संख्या 19,19,842 हो गई है। इसके साथ ही कोरोना वायरस से रिकवरी का रेट बढ़कर अब 72.50 प्रतिशत हो गया है जबकि भारत में मृत्य दर काफी हद तक घटी है। भारत में मृत्यु दर में तेजी से गिरावट आई है और इसके साथ ही यह अब 2% से भी नीचे पहुंच गई है। भारत सबसे कम मृत्य दर वाले देशों में से एक है।बता दें कि भारत में रविवार को 7,31,697 कोरोना वायरस के टेस्ट किए गए हैं, जिसके साथ ही देश के भीतर कुल कोरोना वायरस के टेस्ट की संख्या तीन करोड़ के पार पहुंच गई है। भारतीय चिकित्सा अनुसंधान परिषद (ICMR) ने बताया कि कल (16 अगस्त) तक कोरोना वायरस के लिए कुल 3,00,41,400 टेस्ट किए गए, जिनमें से 7,31,697 टेस्ट कल (16 अगस्त, रविवार) को किए गए।